De Basilisco et Speculo

Alexander regnavit, qui dominium totius mundi obtinuit. Accidit semel, quod grandem exercitum collegit et quandam civitatem obsedit; qui in eodem loco plures milites et alios sine aliquo vulnere amisit. Cum vero de hoc admiraretur, philosophos vocavit et ait eis: “Magistri, quomodo potest hoc esse, quod subito sine vulnere milites mei moriuntur?”

At illi: “Mirum non est. Est quidam basilicus super murum, cuius aspectu milites inficiuntur et moriuntur.”

Ait Alexander: “Et quale remedium est contra basiliscum?”

Cui dixerunt: “Optimum ponatur speculum elevatum intra exercitum et murum, ubi est basiliscus; et cum basiliscus in speculo respexerit, reflexus eius intuitus ad se ipsum redibit, et sic morietur.” Et sic factum est.